SKRIFTLIG FORESPØRGSEL E-1101/01

af Mark Watts (PSE) til Kommissionen

(6. april 2001)

Om: Behov for ensartede vilkår inden for vejgodstransport

I betragtning af at lastbiler i Det Forenede Kongerige underkastes sikkerhedscheck hver sjette uge, hvordan kan det så være, at køretøjer registreret i Nordirland (der er en del af Det Forenede Kongerige) og andre EU-medlemsstater kun underkastes tilsvarende check hver sjette måned eller endnu sjældnere?

Hvorfor vejes køretøjer inden ombordkørsel på færger, der sejler fra Det Forenede Kongerige (for at undgå overbelastning), men ikke ved sejlads til Det Forenede Kongerige fra havne som f.eks. Calais? Er denne mangel på check til fare for skibenes, besætningernes og passagerernes sikkerhed?

I Det Forenede Kongerige er fartskrivere underkastet regelmæssig og streng kontrol i modsætning til den praksis, der følges i visse andre medlemsstater, hvor kontrollen er vilkårlig (f.eks. i Tyskland). Hvilke foranstaltninger påtænkes der iværksat for at afhjælpe disse alvorlige uregelmæssigheder?

Svar afgivet på Kommissionens vegne af Loyola de Palacio

(19. juni 2001)

Kommissionen deler til fulde det ærede medlems betænkeligheder vedrørende sikkerhed og fair konkurrence inden for vejtransport. Der findes af denne grund en række EF-direktiver der gælder for vejtransport i alle medlemsstaterne. Disse direktiver kræver, at køretøjer og køretøjernes udstyr kontrolleres regelmæssigt, men medlemsstaterne kan fastsætte strengere ordninger for deres egne, registrerede køretøjer. Det Forenede Kongerige eller enhver anden medlemsstat kan derfor foretage teknisk kontrol af lastbiler eller undersøge fartskriveren oftere end det i direktiverne krævede minimum.

Det ærede medlems spørgsmål drejer sig dog om praksis i Det Forenede Kongerige, som ikke er påkrævet i henhold til EF-ret. Det Forenede Kongerige har ved transponering af EF-direktiverne i national ret ikke valgt hyppigere kontrol og inspektion end direktiverne kræver.

Vedrørende det første spørgsmål kræver EF-ret(1) at lastvogne i alle medlemsstater skal underkastes en fastsat teknisk kontrol mindst en gang om året. Direktivet fastsætter minimale kontrol- og inspektionsintervaller og overlader medlemsstaterne muligheden for at kræve hyppigere kontrol af køretøjer, der er registreret på deres territorium, hvis de ønsker dette. Både Det Forenede Kongerige og Irlands love vedrørende teknisk kontrol af lastvogne er i overensstemmelse med direktivet, dvs. begge kræver årlig teknisk kontrol.

Vedrørende det andet spørgsmål er der ikke nogen EF-krav om, at køretøjer skal vejes, før de kører om bord på en færge, men det er operatørens ansvar at sikre, at køretøjerne befinder sig inden for de fastsatte maksimale vægtgrænser, og det er færgeselskabets ansvar at sikre, at deres færger ikke overbelastes. Kommissionen har intet kendskab til en etableret forbindelse mellem ulykker til søs og overbelastning af lastbiler. Det bør også bemærkes, at systematisk kontrol med lastbiler ved Fællesskabets interne grænser ikke er tilladt(2).

Vedrørende det tredje spørgsmål om kontrol med fartskrivere definerer EF-ret(3), hvad kontrol omfatter ved installering eller reparation samt minimumshyppigheden for inspektion, fastsætter endvidere minimumsstandarder for kontrol på vejen og i transportvirksomheder. I forbindelse med direktiv 88/599/EØF udarbejder Kommissionen en rapport hvert andet år(4) om overholdelsesniveauet på grundlag af oplysninger fra medlemsstaterne. Sådanne rapporter viser ikke særlige uoverensstemmelser i overholdelsesniveauet i henhold til de enkelte medlemsstaters oplysninger.

(1) Rådets direktiv 96/96/EF af 20. december 1996 om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer dertil, EFT L 46 af 17.2.1997.

(2) Rådets forordning (EØF) nr. 4060/89 af 21. december 1989 om afskaffelse af kontrol ved medlemsstaternes grænser i forbindelse med transport ad landevej og indre vandveje, EFT L 390 af 30.12.1989 og Rådets forordning (EØF) nr. 3912/92 af 17. december 1992 om kontrol inden for Fællesskabet i forbindelse med transport ad vej og indre vandveje, hvor transportmidlet er indregistreret eller godkendt til kørsel i et tredjeland, EFT L 395 af 31.12.1992.

(3) Rådets forordning (EØF) nr. 3821/85 af 20. december 1985 om kontrolapparatet inden for vejtransport (artikel 12 og bilag I, afsnit VI), EFT L 370 af 31.12.1985 og Rådets direktiv 88/599/EØF af 23. 11.1988 om standardkontrolprocedurer for gennemførelse af forordning (EØF) nr. 3820/85 om harmonisering af visse bestemmelser på det sociale område inden for vejtransport og af forordning (EØF) nr. 3821/85 om kontrolapparatet inden for vejtransport, EFT L 325 af 29.11.1988.

(4) KOM(2000) 84 endelig udg.